b'\n_START_ARTICLE_\nHans von B\xc3\xbclow\n_START_SECTION_\nLiv og karriere\n_START_PARAGRAPH_\nB\xc3\xbclow fikk sin klaverutdannelse av Friedrich Wieck, deretter av Franz Liszt som han var blitt kjent med i Dresden v\xc3\xa5ren 1844. Fra 1850 studerte han direksjon hos Richard Wagner, og det utviklet seg et langvarig vennskap mellom de to. B\xc3\xbclow giftet seg med Liszts datter Cosima i 1857, men de ble skilt i 1870 etter at Cosima i lengre tid hadde hatt en aff\xc3\xa6re med Wagner. Dette f\xc3\xb8rte naturlig nok til at vennskapet mellom B\xc3\xbclow og Wagner opph\xc3\xb8rte. I 1882 giftet B\xc3\xbclow seg med skuespilleren Marie Schanzer (1857\xe2\x80\x931941)._NEWLINE_Fra 1864 virket B\xc3\xbclow som hoffkapellmester i M\xc3\xbcnchen, hvor han blant annet ledet uroppf\xc3\xb8ringene av Wagner-operaene Tristan und Isolde (1865) og Die Meistersinger von N\xc3\xbcrnberg (1868). Fra 1877 var han hoffkapellmester i Hannover, og mellom 1880 og 1885 hoffmusikkintendent i Meiningen. Foruten verk av Wagner, Liszt og Beethoven, framf\xc3\xb8rte han som pianist og dirigent ogs\xc3\xa5 verk av Pjotr Tsjajkovskij, Johannes Brahms, Felix Draeseke, Anton\xc3\xadn Dvo\xc5\x99\xc3\xa1k og Joachim Raff \xe2\x80\x93 alle dediserte betydelige komposisjoner til B\xc3\xbclow._NEWLINE_B\xc3\xbclow oppn\xc3\xa5dde verdensber\xc3\xb8mmelse som dirigent i Meininger Hofkapelle \xe2\x80\x93 han utviklet det til et eliteorkester og samarbeidet her tett med Johannes Brahms. Fra 1887 til 1893 var B\xc3\xbclow  den f\xc3\xb8rste sjefsdirigenten for Berlinfilharmonien, som han p\xc3\xa5 kort tid formet til et topporkester. En utmerkelse som orkesteret deler ut b\xc3\xa6rer navnet Hans-von-B\xc3\xbclow-Medaille._NEWLINE_B\xc3\xbclow var ogs\xc3\xa5 en ber\xc3\xb8mt pianist. Ved gjesteopptredener opptr\xc3\xa5dte han f\xc3\xb8rst og fremst som pianist, og foretok to konsertreiser i USA. I sine siste \xc3\xa5r fikk han tiltakende fysiske problemer og opptr\xc3\xa5dte da hovedsakelig som dirigent. B\xc3\xbclow regnes som den f\xc3\xb8rste stjernedirigent av moderne type; p\xc3\xa5 grunn av sin musikk-kunnskap og publikumstekke lyktes det ham \xc3\xa5 f\xc3\xa5 en nimbus som minnet om stjernevirtuoser som Niccolo Paganini og Franz Liszt. _NEWLINE_I 1880-\xc3\xa5rene bosatte B\xc3\xbclow seg i Hamburg, men oppholdt seg i sine senere \xc3\xa5r mye i Egypt fordi det varme og t\xc3\xb8rre klimaet lindret hans mange fysiske skavanker. Han d\xc3\xb8de i Kairo og er gravlagt p\xc3\xa5 Friedhof Ohlsdorf i Hamburg.\n_START_SECTION_\nElever\n_START_PARAGRAPH_\nTil B\xc3\xbclows klaverstudenter regnes Karl Heinrich Barth, som var Arthur Rubinstein, Wilhelm Kempff og Bronis\xc5\x82aw von Po\xc5\xbaniaks l\xc3\xa6rer. Nevnes kan ogs\xc3\xa5 Rudolf Niemann, far til den mer kjente Walter Niemann. I Meiningen ble B\xc3\xbclow kjent med Richard Strauss og hjalp ham fram.\n_START_SECTION_\nMusikk\n_START_PARAGRAPH_\nNoen av B\xc3\xbclows klaververk regnes fremdeles som verd \xc3\xa5 spille. Han skrev ogs\xc3\xa5 noen orkesterverk, blant annet det symfoniske diktet Nirwana som b\xc3\xa6rer preg av p\xc3\xa5virkning fra Liszt, men verket regnes som klanglig svakt. B\xc3\xbclows eget operaprosjekt er aldri blitt oppf\xc3\xb8rt.'